CELEX: 22019D1802
Language: el
Date: 2018-05-03 00:00:00
Title: Απόφαση αριθ 1/2018 της Μεικτής Επιτροπής ΚΕΕΧ. της 3ης Μαΐου 2018 όσον αφορά την έγκριση του εσωτερικού κανονισμού της 2019/1802

28.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/15
               
            
         ΑΠΟΦΑΣΗ ΑΡΙΘ 1/2018 ΤΗΣ ΜΕΙΚΤΗΣ ΕΠΙΤΡΟΠΗΣ ΚΕΕΧ.
         της 3ης Μαΐου 2018
         όσον αφορά την έγκριση του εσωτερικού κανονισμού της 2019/1802
         Η ΜΕΙΚΤΗ ΕΠΙΤΡΟΠΗ ΚΕΕΧ,
         Έχοντας υπόψη την πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο (*1) για τη δημιουργία Κοινού Ευρωπαϊκού Εναέριου Χώρου (1) («συμφωνία ΚΕΕΧ»), και ιδίως το άρθρο 18,
         Εκτιμώντας ότι η συμφωνία ΚΕΕΧ άρχισε να ισχύει την 1η Δεκεμβρίου 2017,
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο μόνο
            Εγκρίνεται ο συνημμένος στην παρούσα απόφαση εσωτερικός κανονισμός της Μεικτής Επιτροπής ΚΕΕΧ.
         
         
            Βρυξέλλες, 3 Μαΐου 2018.
            
               
                  Για τη Μεικτή Επιτροπή,
               
               
                  Ο Πρόεδρος
               
               Carlos BERMEJO ACOSTA
            
         
         
            (*1)  Η ονομασία αυτή χρησιμοποιείται με την επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
         
            (1)  ΕΕ L 285 της 16.10.2006, σ. 3.
      
      
         
            ΠΑΡΑΡΤΗΜΑ
            ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΕΙΚΤΗΣ ΕΠΙΤΡΟΠΗΣ ΚΕΕΧ
            
               Άρθρο 1
               Γενικές διατάξεις
               
                  1.   Η Μεικτή Επιτροπή ΚΕΕΧ («Μεικτή Επιτροπή») έχει συσταθεί με το άρθρο 18 της πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Εναέριου Χώρου («συμφωνία ΚΕΕΧ»).
               
               
                  2.   Η Μεικτή Επιτροπή είναι υπεύθυνη για τη διαχείριση της συμφωνίας ΚΕΕΧ και μεριμνά για την ορθή εκτέλεσή της.
               
               
                  3.   Σύμφωνα με το άρθρο 18 παράγραφος 2 της συμφωνίας ΚΕΕΧ, η Μεικτή Επιτροπή απαρτίζεται από αντιπροσώπους των συμβαλλόμενων μερών.
               
               
                  4.   Σύμφωνα με το άρθρο 18 παράγραφος 3 της συμφωνίας ΚΕΕΧ, η Μεικτή Επιτροπή αποφασίζει με ομοφωνία. Ωστόσο, η Μεικτή Επιτροπή μπορεί να αποφασίσει να ορίσει διαδικασία απόφασης κατά πλειοψηφία σε συγκεκριμένα θέματα.
               
            
            
               Άρθρο 2
               Προεδρία
               Της Μεικτής Επιτροπής προεδρεύει εκ περιτροπής ένας εταίρος ΚΕΕΧ και η Ευρωπαϊκή Ένωση και τα κράτη μέλη της. Κατά την προεδρία συνεδρίασης της Μεικτής Επιτροπής, η Ευρωπαϊκή Ένωση και τα κράτη μέλη της εκπροσωπούνται από την Ευρωπαϊκή Επιτροπή.
            
            
               Άρθρο 3
               Συνεδριάσεις
               
                  1.   Η Μεικτή Επιτροπή συγκαλείται τουλάχιστον μία φορά ετησίως και όταν το απαιτούν οι περιστάσεις, εκτός εάν συμφωνηθεί διαφορετικά από τα συμβαλλόμενα μέρη.
               
               
                  2.   Κάθε συνεδρίαση της Μεικτής Επιτροπής πραγματοποιείται σε ημερομηνία που συμφωνείται από τα συμβαλλόμενα μέρη.
               
               
                  3.   Εάν συμφωνήσουν τα συμβαλλόμενα μέρη, οι συνεδριάσεις της Μεικτής Επιτροπής μπορούν να πραγματοποιούνται με οποιοδήποτε συμφωνηθέν τεχνολογικό μέσο, όπως με εικονοτηλεδιάσκεψη.
               
            
            
               Άρθρο 4
               Αντιπροσωπείες
               
                  1.   Πριν από κάθε συνεδρίαση, τα συμβαλλόμενα μέρη ενημερώνονται μέσω του Γραμματέα της Μεικτής Επιτροπής («ο Γραμματέας») για την προβλεπόμενη σύνθεση των αντιπροσωπειών που θα παραστούν στη συνεδρίαση.
               
               
                  2.   Η Μεικτή Επιτροπή δύναται να προσκαλέσει μη μέλη να παραστούν σε συνεδριάσεις της, ώστε να παράσχουν πληροφορίες σε συγκεκριμένα θέματα.
               
            
            
               Άρθρο 5
               Γραμματεία
               Καθήκοντα γραμματέα ασκεί ένας υπάλληλος της Ευρωπαϊκής Επιτροπής.
            
            
               Άρθρο 6
               Αλληλογραφία
               Όλη η αλληλογραφία από και προς τον Πρόεδρο της Μεικτής Επιτροπής («ο Πρόεδρος») διαβιβάζεται και στον Γραμματέα. Ο Γραμματέας μεριμνά ώστε η αλληλογραφία να διαβιβάζεται στα συμβαλλόμενα μέρη.
            
            
               Άρθρο 7
               Εμπιστευτικότητα
               Οι συζητήσεις της Μεικτής Επιτροπής είναι απόρρητες. Όταν ένα συμβαλλόμενο μέρος υποβάλει στη Μεικτή Επιτροπή πληροφορίες που έχουν χαρακτηριστεί απόρρητες, τα άλλα συμβαλλόμενα μέρη χειρίζονται τις πληροφορίες αυτές ως απόρρητες.
            
            
               Άρθρο 8
               Ημερήσια διάταξη των συνεδριάσεων
               
                  1.   Ο Γραμματέας καταρτίζει προσωρινή ημερήσια διάταξη για κάθε συνεδρίαση της Μεικτής Επιτροπής με βάση τις προτάσεις που έχουν υποβάλει τα συμβαλλόμενα μέρη. Τα σημεία της ημερήσιας διάταξης συνοδεύονται από τα σχετικά έγγραφα, τα οποία υποβάλλονται το αργότερο 21 ημερολογιακές ημέρες πριν από τη συνεδρίαση.
               
               
                  2.   Η προσωρινή ημερήσια διάταξη διανέμεται σε όλα τα συμβαλλόμενα μέρη το αργότερο 15 ημερολογιακές ημέρες πριν από τη συνεδρίαση.
               
               
                  3.   Η ημερήσια διάταξη εγκρίνεται από τη Μεικτή Επιτροπή κατά την έναρξη κάθε συνεδρίασης. Επιτρέπεται να προστεθεί στην ημερήσια διάταξη οποιοδήποτε σημείο άλλο από αυτά που περιλαμβάνονται στην προσωρινή ημερήσια διάταξη, εάν συμφωνήσουν τα συμβαλλόμενα μέρη.
               
               
                  4.   Ο Πρόεδρος δύναται να συντομεύσει την προθεσμία που καθορίζεται στην παράγραφο 1, ώστε να ληφθούν υπόψη οι απαιτήσεις ή ο επείγων χαρακτήρας συγκεκριμένου θέματος.
               
            
            
               Άρθρο 9
               Πρακτικά και επιχειρησιακά συμπεράσματα
               
                  1.   Το σχέδιο πρακτικών κάθε συνεδρίασης της Μεικτής Επιτροπής συντάσσεται από τον Γραμματέα. Στο εν λόγω σχέδιο πρακτικών αναφέρονται οι ληφθείσες αποφάσεις και οι διατυπωθείσες συστάσεις και τα συμπεράσματα που εγκρίθηκαν.
               
               
                  2.   Εντός ενός μηνός από την ημερομηνία της συνεδρίασης, το σχέδιο πρακτικών υποβάλλεται στη Μεικτή Επιτροπή προς έγκριση με γραπτή διαδικασία. Τα πρακτικά επιτρέπεται επίσης να εγκρίνονται από τη Μεικτή Επιτροπή στην επόμενη συνεδρίασή της.
               
               
                  3.   Μετά την έγκρισή τους, τα πρακτικά υπογράφονται από τον Πρόεδρο και τον Γραμματέα και αντίγραφό τους διαβιβάζεται σε κάθε συμβαλλόμενο μέρος.
               
            
            
               Άρθρο 10
               Αποφάσεις και συστάσεις
               
                  1.   Η Μεικτή Επιτροπή λαμβάνει τις αποφάσεις της και διατυπώνει τις συστάσεις της με ομοφωνία. Ωστόσο, για αποφάσεις και συστάσεις κατά την έννοια των άρθρων 16 και 20 και του άρθρου 28 παράγραφος 3 της συμφωνίας ΚΕΕΧ απαιτείται απλή πλειοψηφία.
               
               
                  2.   Η Μεικτή Επιτροπή θεωρείται ότι έχει την απαιτούμενη απαρτία μόνον εφόσον εκπροσωπούνται τέσσερα συμβαλλόμενα μέρη και η Ευρωπαϊκή Ένωση.
               
               
                  3.   Στο διάστημα μεταξύ δύο συνεδριάσεων, η Μεικτή Επιτροπή δύναται να λαμβάνει αποφάσεις ή να διατυπώνει συστάσεις με γραπτή διαδικασία. Ωστόσο, οποιοδήποτε συμβαλλόμενο μέρος μπορεί να ζητήσει τη σύγκληση της Μεικτής Επιτροπής για να συζητηθεί το θέμα. Το συμβαλλόμενο μέρος που προτείνει τη χρήση της γραπτής διαδικασίας υποβάλλει το σχέδιο πράξης στον Γραμματέα, ο οποίος το διαβιβάζει στα υπόλοιπα συμβαλλόμενα μέρη. Κάθε συμβαλλόμενο μέρος ενημερώνει τον Πρόεδρο και τον Γραμματέα εντός 15 εργάσιμων ημερών από την παραλαβή του σχεδίου πράξης και δηλώνει εάν αποδέχεται το σχέδιο, εάν προτείνει αλλαγές στο σχέδιο ή αν κρίνει ότι η Μεικτή Επιτροπή θα πρέπει να συγκληθεί για να συζητήσει το θέμα. Εάν το σχέδιο εγκριθεί, ο Πρόεδρος οριστικοποιεί την απόφαση ή τη σύσταση σύμφωνα με τις παραγράφους 5 και 6.
               
               
                  4.   Αποχή συμβαλλόμενου μέρους δεν εμποδίζει τη Μεικτή Επιτροπή να εκδώσει απόφαση ή σύσταση, υπό τον όρο ότι υπάρχει απαρτία σύμφωνα με την παράγραφο 2.
               
               
                  5.   Οι αποφάσεις και οι συστάσεις της Μεικτής Επιτροπής τιτλοφορούνται «Απόφαση» και «Σύσταση», αντίστοιχα, και φέρουν αύξοντα αριθμό, ημερομηνία έγκρισης και περιγραφή του αντικειμένου τους.
               
               
                  6.   Οι αποφάσεις και οι συστάσεις της Μεικτής Επιτροπής υπογράφονται από τον Πρόεδρο και το γνήσιο της υπογραφής επικυρώνεται από τον Γραμματέα.
               
               
                  7.   Οι αποφάσεις της Μεικτής Επιτροπής δημοσιεύονται στις Επίσημες Εφημερίδες της Ευρωπαϊκής Ένωσης και των εταίρων ΚΕΕΧ. Κάθε απόφαση περιέχει την ημερομηνία εφαρμογής της από τα συμβαλλόμενα μέρη και κάθε άλλη πληροφορία που ενδεχομένως ενδιαφέρει οικονομικούς παράγοντες.
               
            
            
               Άρθρο 11
               Γλώσσες
               
                  1.   Οι επίσημες γλώσσες της Μεικτής Επιτροπής είναι οι επίσημες γλώσσες των συμβαλλομένων μερών. Εντούτοις, τα συμβαλλόμενα μέρη προσπαθούν, για λόγους αποτελεσματικότητας, να χρησιμοποιούν την αγγλική γλώσσα στις συνεδριάσεις της Μεικτής Επιτροπής, την αλληλογραφία και τη σύνταξη των εγγράφων.
               
               
                  2.   Οι αποφάσεις και οι συστάσεις της Μεικτής Επιτροπής συντάσσονται στην αγγλική γλώσσα.
               
            
            
               Άρθρο 12
               Δαπάνες
               
                  1.   Κάθε συμβαλλόμενο μέρος αναλαμβάνει τις δαπάνες που προκύπτουν από τη συμμετοχή του στις συνεδριάσεις της Μεικτής Επιτροπής και των ομάδων εργασίας ή των ομάδων εμπειρογνωμόνων.
               
               
                  2.   Η Μεικτή Επιτροπή συμφωνεί ως προς την κατανομή των δαπανών για τυχόν αποστολές που ανατίθενται σε εμπειρογνώμονες.
               
            
            
               Άρθρο 13
               Τροποποίηση του εσωτερικού κανονισμού
               Ο παρών εσωτερικός κανονισμός επιτρέπεται να τροποποιηθεί σύμφωνα με το άρθρο 10.
            
            
               Άρθρο 14
               Ομάδες εργασίας
               
                  1.   Η σύνθεση και η λειτουργία των ομάδων εργασίας ή των ομάδων εμπειρογνωμόνων που συστήνονται βάσει του άρθρου 18 παράγραφος 8 της συμφωνίας ΚΕΕΧ συμφωνούνται, τηρουμένων των αναλογιών, σύμφωνα με τους κανόνες που εφαρμόζονται στη Μεικτή Επιτροπή.
               
               
                  2.   Οι ομάδες εργασίας ή οι ομάδες εμπειρογνωμόνων εργάζονται υπό την αιγίδα της Μεικτής Επιτροπής, στην οποία υποβάλλουν αναφορά ύστερα από κάθε συνεδρίασή τους. Δεν επιτρέπεται να λαμβάνουν αποφάσεις, μπορούν όμως να διατυπώνουν συστάσεις προς την επιτροπή.
               
               
                  3.   Η Μεικτή Επιτροπή μπορεί να καταγγείλει ή να τροποποιήσει την εντολή των ομάδων εργασίας ή των ομάδων εμπειρογνωμόνων.